Héraðsdómur Reykjavíkur hefur fengið tvær kröfur frá lögmönnum fólks sem var gert að fara í sóttkví í sóttvarnahúsi við komuna til landsins og fleiri íhuga að sækja rétt sinn. Í öðru tilfellinu er um að ræða konu og 13 ára gamla dóttur hennar. Lögmaður mæðgnanna segir alvarlegt að verið sé að svipta barn frelsi sínu.
Hitt málið varðar karlmann sem kom frá Rúmeníu í gegnum Frankfurt í gær. Hann mótmælti því við komuna til landsins að þurfa að fara í sóttvarnahús þar sem hanná heimili hér og gæti verið þar í sóttkví, eins og hann hefur margoft gert áður vegna ferðalaga sinna. Að sögn Ómars R. Valdimarssonar, lögmanns mannsins, var sóttvarna ekki gætt á leiðinni í rútunni frá flugvellinum.
Þar sem hann situr við hliðina á einhverju fólki sem hann þekkir ekkert, enginn með grímur. Líkurnar á því að smitast eru meiri á leiðinni frá Keflavík til Reykjavíkur en í öllu ferðalaginu þar á undan. Á hótelinu eru honum ekki kynntar neinar reglur.
Ómar segir að um fimm manns hafi haft samband við sig í dag vegna fyrirhugaðrar heimferðar sinnar hingað á næstunni og að þeir hyggist bera mál sín fyrir dómstóla. Hann segir að málið snúist ekki um að skjólstæðingur hans vilji ekki vera í sóttkví.
En sú aðstaða sem verið er að bjóða fólki upp á er fullkomnlega óviðunandi og óásættanlegt hvernig þetta hefur verið framkvæmt af íslenskum stjórnvöldum.
Ómar byggir kröfu sína á 67. grein stjórnarskrárinnar þar sem segir að bera megi frelsissviptingu beint undir dómstóla. Það gerir líka Jón Magnússon, lögmaður konu og 13 ára dóttur hennar sem fóru erlendis vegna jarðarfarar. Þegar þær komu aftur höfðu reglur um skyldusóttkví í sóttvarnahúsi tekið gildi. Hann segir umhugsunarvert að verið sé að svipta barn frelsi sínu með þessum hætti.
Það er stóralvarlegt og athugunarleysi af yfirvöldum að koma fram með þeim hætti.
Jón segir skýrt í sóttvarnalögum að þegar fólk sé svipt frelsi, þá skuli gera því grein fyrir ástæðum þess og veita leiðbeiningar um að bera ákvörðunina undir dóm. Þess hafi ekki verið gætt.
Það segir líka áfram í þessari 15. grein laganna að nú óskar málsaðili eftir því að ákvörðun verði borin undir dóm og skal þá sóttvarnalæknir svo fljótt sem verða má setja fram skriflega kröfu um staðfestingu á gildi ákvörðunarinnar. Það sem við höfum verið að reyna að gera er að ná í sóttvarnalækni og embætti landlæknis til þess að þeir sinni þessari skyldu sinni. Það hefur ekki náðst í þá frá því í gær.
Héraðsdómi Reykjavíkur hafa borist tvær kröfur frá fólki sem var gert að fara í sóttkví í sóttvarnahúsi við komuna til landsins. Fólkið telur á sér brotið og krefst þess að nauðungarvistun verði aflétt. Lögmaður konu og 13 ára dóttur hennar segir alvarlegt að stjórnvöld hafi svipt barn frelsinu. Sóttvarnalæknir segir skyldudvöl fólks í sóttvarnahúsi tilraun til að koma í veg fyrir útbreiðslu veirunnar. 